Leif Lahn Jensen (S), 2012-04-10:
Da Danmark i 1973 spillede sig ind i det daværende EF, var det bl.a. ud fra et ønske om at binde Europa sammen i et tæt fællesskab.
For at kunne fremme den europæiske integration, er det nødvendigt, at personer frit kan bevæge sig på tværs af unionens grænser.
Kravet om arbejdskraftens frie bevægelighed er en grundsten i det europæiske samarbejde.
Det er ufravigeligt fra EU's side, og Socialdemokraterne bakker til fulde op om det.
Mange af dem blev og bidrog til, at vi i dag har et mangfoldigt samfund.
Situationen i dag er, at produktionsvirksomhederne har svære tider.
Der er mange arbejdsløse, og vi er midt i en krise.
Så kan man spørge sig selv: Er løsningen så, at vi skal isolere os, at Danmark skal isolere sig fra resten af verden?
Nej, det mener jeg ikke at løsningen er.
At Danmark er en del af den omkringliggende verden, og at verden påvirker Danmark og danskerne er ikke nyt, og det ser jeg på mange måder som rigtig positivt.
Det er godt for de studerende, der rejser ud i verden for at dygtiggøre sig.
Det er godt for dem, der finder drømmejobbet et andet sted i EU og vender tilbage med en ny inspiration.
Det er godt, at vi har mulighed for at udveksle erfaringer på kryds og tværs af Europas grænser.
Så er det også godt, at man kan tage ud og tage et arbejde i udlandet, hvis man ikke kan få noget herhjemme og selvfølgelig også omvendt.
Når det så er sagt, er der selvfølgelig også et reelt problem med udenlandsk arbejdskraft, der underbyder de danske løn- og arbejdsvilkår.
Det er fuldstændig uacceptabelt, og jeg må sige det ret kraftigt, fuldstændig uacceptabelt, at østeuropæiske virksomheder ikke vil konkurrere på lige vilkår med de danske, at de snyder med moms og skat, at de ikke registrerer sig i RUT-registeret, og at udenlandske arbejdstagere arbejder under livsfarlige forhold på byggepladser i hele landet.
Det kan og vil vi selvfølgelig ikke acceptere.
Socialdemokraterne mener, at løsningen bl.a. skal findes ved at styrke indsatsen mod social dumping.
Derfor har vi netop, som det er blevet nævnt flere gange, afsat 65 mio. kr. på finansloven til sådanne initiativer, og også lidt mere langsigtet har vi nedsat et udvalg, som skal kigge på yderligere tiltag mod social dumping, som jeg også ved at ministeren nævnte.
Ja, jeg er socialdemokrat, og den demokratiske socialisme har altid været international.
Vi tror på, at dialog på tværs af grænser og forskelle netop kan gøre en forskel, at vi skal være solidariske med vores udenlandske kollegaer og hive dem op i lønkampen frem for at lægge os ned.
Vi tror på stærke forpligtende fællesskaber med højt til loftet og plads til mangfoldigheden.
Det gælder på arbejdsmarkedet såvel som i alle andre henseender.
Derfor har jeg et forslag til vedtagelse, som jeg vil læse op på vegne af Socialdemokratiet, SF, Enhedslisten og De Radikale:
Forslag til vedtagelse »Danmark er en åben økonomi, hvor der sker en reguleret ind- og udvandring af arbejdstagere – både til og fra EU-landene og lande uden for EU.
Det skaber vækst til fordel for danske virksomheder og dansk økonomi.
Men det kan også skabe social dumping.
Folketinget understreger, at social dumping og misbrug af udenlandsk arbejdskraft skal stoppes, idet arbejde i Danmark som udgangspunkt skal ske på danske vilkår.
Folketinget anerkender, at indsatsen mod social dumping med finansloven for 2012 er blevet væsentlig styrket.
Folketinget opfordrer regeringen til at fastholde og udvikle den danske arbejdsmarkedsmodel og til at understøtte, at udenlandsk arbejdskraft, der bliver i Danmark, bliver integrerede, aktive medborgere i det danske samfund.«